Solidariteit – Elke geveg maak saak - Solidariteit WêreldSolidariteit Wêreld
Tuis › Nuuskantoor › Solidariteit – Elke geveg maak saak
Solidariteit – Elke geveg maak saak
Vrydag | 20 Maart | 2020
Mense word daagliks by die werk afgedank – soms vir geldige redes en soms omdat mense die verkeerde besluite neem. Dit is egter nie altyd die geval nie. Soms gebeur verskriklike dinge met onskuldige mense in die werkplek. Dit is elke Solidariteit-litigant se passie en trots om elke lid wie se saak op meriete hanteer word verder te voer en om hul regte na die beste van hul vermoëns te verdedig. Dit is soms met groot hartseer dat sake verloor word, maar wanneer Solidariteit vir sy lede intree en gunstige resultate kan bewerkstellig, is die blydskap des te meer lonend. Dit was ook so in die geval van mnr. Du Toit wat 'n jare lange lid van Solidariteit is.
Mariesa Jansen van Rensburg is 'n passievolle litigant wat Solidariteit-lede sonder skroom in hul werkplek, by die KVBA en soms in die arbeidshof verteenwoordig. Dit is werklik so dat elke werknemer van Solidariteit sy of haar werk as 'n roeping sien in plaas daarvan dat dit net 'n gewone werk is. Dit is met hierdie goeie werksetiek wat Mariesa 'n lid teen sy werknemer verteenwoordig en bygestaan het. Ons werk is immers die beskerming van jou werk!
Op 1 Desember 1986 begin mnr. Du Toit by die Munisipaliteit in Kuruman in die Noord-Kaap werk (nou John Taolo Gaetsewe Munisipailiteit). Hy werk vir 16 jaar lank vir die munisipaliteit. Op 31 Desember 2002 verander sy lewe drasties en word sy dienste beëindig om gelyke indiensneming te bevorder.
Ingevolge mnr. Du Toit se dienskontrak moes die munisipaliteit voortgaan om 70% van sy premie vir die mediese fonds tot en met afsterwe te betaal. Die munisipaliteit het die ooreenkoms vir ongeveer 14 jaar nagekom, maar het aan die begin van 2017 opgehou om betalings aan die mediese fonds te maak sonder om die lid daarvan in kennis te stel. Drie maande later is die lid deur die mediese fonds gekontak om hom in te lig dat sy betaling agterstallig was en dat hy dadelik die agterstallige premies moes betaal. Indien hy dit nie doen nie, sou sy lidmaatskap opgeskort word.
Om mnr. Du Toit se saak te vererger is sy vrou gedurende die tyd met borskanker gediagnoseer en sy moes dringende behandeling daarvoor ontvang. Die opskorting van die mediese fonds sou in die geval rampspoedig gewees het.
Dit is ook gedurende die tyd wat mnr. Du Toit Solidariteit genader het en die regsafdeling met regstappe begin het om die ooreenkoms af te dwing. Die ooreenkoms het egter bepaal dat die dispuut deur middel van privaat arbitrasie bemiddel moes word. Die Kaapse Balie het hierna 'n arbiter aangestel en die arbitrasie het op 7 Oktober 2019 plaasgevind.
Die munisipaliteit het aangevoer dat hy nie verder verplig is om die premies te betaal nie omdat die mediese fonds se reëls hom verbied om dit te doen op grond van die rede vir diensbeëindiging.
Die arbiter het bevind dat daar geen faktore is wat die munisipaliteit verhoed om die ooreenkoms na te kom nie en het die munisipaliteit beveel om die agterstallige premies aan die lid terug te betaal tesame met rente op elke premie. Die totale uitstaande bedrag beloop R211 485,40. Die munisipaliteit is voorts ook aangesê om 70% van die lid se maandelikse premies te betaal.
Die litigante wat by die arbitrasie betrokke was, naamlik Mariesa Jansen van Rensburg en Annika Labuschagne, verduidelik dat die saak vir hulle juis uitstaan omdat Solidariteit-lede uitgebuit word vir die doeleindes van regstellende aksie. Dit is gebeure wat nie aan die lid se eie toedoen toegeskryf kan word nie. Die oorwinning is vir Solidariteit van groot waarde omdat mnr. Du Toit en sy vrou weens die munisipaliteit se besluite deur 'n erge finansiële krisis moes gaan terwyl hulle reeds 'n ernstige mediese krisis in die gesig gestaar het.
Dit is vir Solidariteit baie bemoedigend om weereens te kon ervaar hoe die regstelsel gebruik kan word om 'n verskil in iemand se lewe te maak.